יוגב אוחיון ידע בדיוק למה הוא נכנס כשחתם במכבי ת"א, אבל לא חשב שיהפוך לשחקן משמעותי כל כך מהר. בלאט: "זה בזכות, אין מתנות"
נדמה שבקיץ האחרון עלה על הרדאר של מכבי תל אביב כמעט כל גארד ישראלי פנוי, או לפחות יהודי. החתמתו של ג'ון שייר היוותה רק מהלך פתיחה. אחר כך פנתה האלופה לעבר השוק המקומי, ניסתה להחזיר את יותם הלפרין ופזלה לכיוון סילבן לנדסברג ומורן רוט. לבסוף נפל הפור על יוגב אוחיון. רבים היו בטוחים שהם יודעים כיצד זה ייגמר.
את תמרורי האזהרה אין צורך להציג. כל אותם שחקנים ישראלים שהגיעו לאורך השנים ליד אליהו כדי לקדם את הקריירה, רק כדי להיקבר על הספסל. למרות שנתיים טובות בהפועל ירושלים, האפשרות שהדבר יקרה לאוחיון בן ה-24 נראתה ממשית. גם לשחקן עצמו.
"חששתי לבוא כי זה צעד משמעותי בקריירה", הוא משחזר, "אבל עצם העובדה שאתה מגיע זו כבר מקפצה. אתה יכול רק להשתפר. אתה משחק עם השחקנים הכי טובים שיש ובהדרכת הצוות המקצועי הכי טוב שיש, ויכול ללמוד מכולם. חשבתי שרק ארוויח מזה".
מהר מאוד התבטא הרווח גם בדקות משחק. כבר במשחק ההכנה הראשון פתח אוחיון בחמישייה. גם כשהגיעו המשחקים הרשמיים הראשונים המשיך דייויד בלאט לתת בו אמון - בתחילה בליגה האדריאטית ובליגת העל, ולבסוף גם ביורוליג.
12 דקות לא מוצלחות במילאנו ושש נגד פרטיזן בלגרד היוו התחלה מאכזבת לקמפיין אירופי, אבל השינוי הגיע מול ריאל מדריד. אוחיון שיחק 21 דקות, עשה עבודה טובה בהגנה על רודי פרננדס ותרם לזרימה במשחק ההתקפה ברבע השלישי, הטוב של מכבי העונה. כעבור שבוע מול אפס אנאדולו הוא זכה לפחות דקות (14), אבל המשיך לייצר אסיסטים (5), בעיקר לשחורציאניטיס. בדיוק מה שמכבי צריכה. אוחיון, כך נראה, כאן כדי להישאר.
"אם נותנים למישהו הזדמנות ואחריות והוא יודע לקחת את זה ולעשות עם זה משהו, כולם יוצאים נשכרים", הסביר בלאט אתמול, "מה שקורה עם יוגב קורה בזכות, כי הוא עובד, תורם, נותן ועוזר לקבוצה להצליח".
"מההתחלה דייויד נתן לי אפשרות להשתלב. לי היה חשוב לעבוד קשה מהיום הראשון כדי לנסות להרוויח דקה ועוד דקה, ומה שקורה עכשיו זה בונוס. אני תמיד חושב איך להמשיך להוכיח את עצמי", מוסיף אוחיון.
ומה עם הקליעה?
אחד מחבריו הטובים עומד כנראה לשוב למכבי תל אביב. האגדה מספרת כי באימוני הנבחרת הראשונים שלהם, כספי ואוחיון היו נשארים אחרי כולם ומשחקים אחד על אחד רצחני. "האופי של יוגב הביא לו את כל ההצלחות, הוא השתלב היטב בכל מקום אליו הגיע", מספר רוני בוסאני, שהדריך אותו בנבחרת הקאדטים, "מגיל צעיר הוא היה יוצר קשר טוב עם כל המערכת - שחקנים, מאמנים ומנהלים. הוא עובד קשה, מאוד תחרותי וכובש".
מי שכבר נכבש הוא שון ג'יימס. "יוגב הוא אחד הגארדים המוכשרים שראיתי מאז הגעתי לישראל. הדרך בה הוא חודר ויוצר מזכירה לי את הסגנון של ניו יורק, אליו אני רגיל, אבל אני בעיקר אוהב גארדים שמרבים להתמקד בהגנה. הוא קודם כל שחקן הגנה, ונהנה מכך".
זו, לפי ג'יימס, הדרך להתחבב על בלאט, ואוחיון נחת לנישה שכאילו נוצרה עבורו. המאמן מנסה לשחזר את הלחץ ההגנתי שעבד היטב בעונה שעברה, ופרמאר ואוחיון הם הצמד הכי טוב למשימה בקו האחורי. "מה שבלאט נותן לו, יוגב מחזיר וחצי. הוא הגארד שלוחץ הכי טוב על הכדור, וזו נקודה חשובה", מנתח בוסאני, "אני מניח שיש גם חשיבה קדימה על כך שברגע שפרמאר יעזוב, יוגב יישאר רכז טבעי בודד".
גם צירוף של נסיבות עובד לטובתו של אוחיון. שייר לא נספר, לנגפורד בשלבי הסתגלות ופפאלוקאס מבוגר ומוגבל בדקות. "כדורסל זה גם סיטואציה", אומר שחקן עבר במכבי, "וברגע שאתה מגיע לרמה מסוימת, זה הרבה מזל. אתה צריך מאמן שיאמין בך ולהתאים לנישה קיימת. כנראה שבמקרה שלו זה מה שקרה".
אוחיון אינו מתחמק משאלת העיתוי. "זה שילוב של הרבה דברים", אמר, "אני דורש מעצמי מצוינות וזה גם מה שהמועדון דורש. זאת גם סיטואציה נכונה, מאמן שנתן לי צ'אנס וחברים לקבוצה שעוזרים ותומכים, אבל בסוף זה לבוא כל יום, לעבוד קשה ולהוכיח את עצמך מחדש".
למרות ההצלחה, לאוחיון נותרה הרבה עבודה. היכולת בהגנה חשובה, אך כך גם הנקודות בצד האחר. "יוגב שיפר את הקליעה בשנים האחרונות, אבל נותרה לו כברת דרך. הוא ממשיך לעבוד. זה עוד לא ברמה שכולם רוצים לראות", מעיד בוסאני.
כך או כך, עבור בלאט הסיפור פשוט. אוחיון הרוויח עד כה כל דקה. "יוגב", מבהיר המאמן, "לא מקבל מתנות והנחות כדי שאוכיח לכולם שהוא עשה את הבחירה הנכונה".
לקראת המשחק. סופוקליס שחורציאניטיס ודווין סמית' לא התאמנו בשל מחלה, ג'ורדן פרמאר נחבל בידו וליאור אליהו סובל מרגישות בכף היד, אך כולם צפויים לשחק הערב מול שרלרואה. מאמן חימקי מוסקווה, רימאס קורטינאיטיס, התראיין ברוסיה ולא חסך ביקורת מקית' לנגפורד, ששוחרר מהקבוצה: "אף פעם לא התלהבתי משחקנים שעובדים על סטטיסטיקה אישית. הוא היה קולע 20 נקודות לערב, אבל במה חימקי זכתה אתו? מעבר לכך, המשמעת שלו צולעת. הוא חייב להבין שאסור לו כל הזמן לאחר ולהפר את חוקי המועדון. לנגפורד היה יושב חצי אימון על הספסל ומתלונן שאינו מרגיש טוב, ואחרי 40 דקות אומר שהוא בסדר ומוכן לעבוד. לא יכולתי להרשות לעצמי להיגרר אחריו".